FI Euroopan unionin virallinen lehti L 178/22

KOMISSION TÄYTÄNTÖÖNPANOPÄÄTÖS 2016/1072,

annettu 29 päivänä kesäkuuta 2016,

tietynlaisten Kiinan kansantasavallasta peräisin olevien keraamisten vaahtosuodattimien tuontia koskevan polkumyynnin vastaisen menettelyn päättämisestä

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1) ja erityisesti sen 9 artiklan 1 kohdan,

sekä katsoo seuraavaa:

1. MENETTELY

(1) Euroopan komissio, jäljempänä ’komissio’, pani 14. elokuuta 2015 asetuksen (EY) N:o 1225/2009, jäljempänä ’perusasetus’, 5 artiklan nojalla vireille polkumyynnin vastaisen tutkimuksen, joka koski Kiinan kansantasavallasta, jäljempänä ’Kiina’, peräisin olevien tietynlaisten keraamisten vaahtosuodattimien tuontia. Se julkaisi Euroopan unionin virallisessa lehdessä tutkimuksen vireillepanoa koskevan ilmoituksen, jäljempänä ’vireillepanoilmoitus’ (2).

(2) Komissio pani tutkimuksen vireille vastaanotettuaan valituksen, jonka oli 1. heinäkuuta 2015 tehnyt Vesuvius GmbH, jäljempänä ’valituksen tekijä’. Valituksen tekijä edustaa yli 25 prosenttia kyseisten keraamisten vaahtosuodattimien kokonaistuotannosta unionissa. Valituksessa esitetty näyttö polkumyynnillä tapahtuneesta tuonnista ja siitä aiheutuneesta merkittävästä vahingosta oli riittävä tutkimuksen vireillepanoa varten.

(3) Komissio kehotti vireillepanoilmoituksessa asianomaisia osapuolia ottamaan yhteyttä komissioon tutkimukseen osallistumiseksi. Komissio ilmoitti lisäksi tutkimuksen vireillepanosta valituksen tekijälle, muille tiedossa oleville unionin tuottajille, tiedossa oleville vientiä harjoittaville tuottajille ja Kiinan viranomaisille, tiedossa oleville tuojille, tavarantoimittajille ja käyttäjille, kauppiaille sekä järjestöille, joita tutkimuksen vireillepanon tiedettiin koskevan, ja kehotti niitä osallistumaan tutkimukseen.

(4) Asianomaisilla osapuolilla oli mahdollisuus esittää huomautuksia tutkimuksen vireillepanosta ja pyytää kuulemista komission ja/tai kauppaan liittyvissä menettelyissä kuulemisesta vastaavan neuvonantajan kanssa.

2. VALITUKSEN PERUUTTAMINEN JA MENETTELYN PÄÄTTÄMINEN

(5) Valituksen tekijä peruutti valituksensa 8. maaliskuuta 2016 päivätyllä komissiolle osoitetulla kirjeellä.

(6) Perusasetuksen 9 artiklan 1 kohdan mukaisesti menettely voidaan päättää, jos valituksen tekijä peruuttaa valituksensa, paitsi jos päättäminen ei ole unionin edun mukaista.

(7) Komissio katsoi, että polkumyyntimenettely olisi päätettävä, koska tutkimuksessa ei tullut esiin sellaisia seikkoja, joiden vuoksi menettelyn päättäminen ei olisi unionin edun mukaista. Asianomaisille osapuolille ilmoitettiin asiasta, ja niille annettiin mahdollisuus esittää huomautuksensa. Komissio ei saanut sellaisia huomautuksia, joiden perusteella olisi päätelty, että päättäminen ei olisi unionin edun mukaista.

(8) Tästä syystä komissio katsoo, että Kiinan kansantasavallasta peräisin olevien tiettyjen vaahtosuodattimien tuontia koskeva polkumyynnin vastainen menettely olisi päätettävä.

(9) Tämä päätös on perusasetuksen 15 artiklan 1 kohdalla perustetun komitean lausunnon mukainen,

ON HYVÄKSYNYT TÄMÄN PÄÄTÖKSEN:

1 artikla

Päätetään unioniin tuontia koskeva polkumyynnin vastainen menettely, jonka kohteena ovat keraamiset vaahtosuodattimet, joille on tyypillistä enintään 60 ppi:n (pores per inch) huokoisuus, jotka lämpösokinkestävyydeltään kestävät sulan metallin aiheuttaman lämpötilanmuutoksen huoneenlämmöstä vähintään 1 300 °C:een, jotka

— on valmistettu muusta keraamisesta materiaalista kuin piipitoisesta fossiilijauheesta tai vastaavasta piimaasta tai

— sisältävät zirkoniumoksidia (zirkoniumdioksidi ZrO2) enemmän kuin 50 painoprosenttia, ja

jotka ovat peräisin Kiinan kansantasavallasta ja luokitellaan nykyisin CN-koodeihin ex 6903 10 00, ex 6903 20 10, ex 6903 20 90, ex 6903 90 10, ex 6903 90 90 ja ex 6909 19 00.

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 29 päivänä kesäkuuta 2016. Komission puolesta Puheenjohtaja Jean-Claude JUNCKER

(1) EUVL L 343, 22.12.2009, s. 51.

(2) Ilmoitus tietynlaisten Kiinan kansantasavallasta peräisin olevien keraamisten vaahtosuodattimien tuontia koskevan polkumyynnin vastaisen menettelyn vireille panemisesta (EUVL C 266, 14.8.2015, s. 14).